Boek: Madelein Rust se ‘Moederland’Madelein Rust In Junie 2070 skenk die 27-jarige Jenesis Baron geboorte aan ŉ tweeling in haar woonstel in Xin Xianggang, voorheen bekend as Bloemfontein. Maar swangerskap sonder ŉ genetiese toestemmingspermit van die owerhede is taboe, en die pasgeborenes word deur generaal Ben Wagner uitgesnuffel en aan die MediBot oorhandig, ŉ robot wat ontwerp is om ongewenste lewens te beëindig. Genadedood noem hulle dit. Want, sê die regering, daar is nie genoeg kos, water en blyplek vir almal nie. Jenesis is gebroke. Met haar hele hart smag sy daarna om vir Adam te vertel van die twee seuntjies wat nes hý lyk. Maar Adam is weg. Haar halsstarrige siening oor die huidige bewind en haar onvermoë om in te sien dat slegs die elite in die slimstede floreer, het hom verdryf. Vir haar bestaan gewone burgers nie, diegene wat na die buitewyke van die oorloggeteisterde ou stede uitwyk om van honger te sterf. Madelein Rust se liefde vir die geskrewe woord begin in die klein skoolbiblioteek van Brandwag Primêr in Bloemfontein, waar sy pousetye die een boek ná die ander verslind. Sy het haar debuut as skrywer in 2014 gemaak met Die 13de kaart wat by Lapa Uitgewers verskyn het. Daarna volg daar elke jaar ŉ nuwe roman waarvan drie titels vir ATKV Woordveertjies benoem is. Rust se eerste niefiksieboek, Kanker Schmanker (Lapa Uitgewers), het in 2017 verskyn. Uitgewer: NB-Uitgewers Prys: R320,00* *Prys onderworpe aan verandering Koop die boek by Graffiti Boeke